સુંદર, ચપળ અને ભારેખમ મેક-અપ કરેલા ચહેરા પર સોનેરી વાળ બાંધેલી વિક્ટૉરિઆ ક્લોનોવ્સ્કા એકદમ નિર્ભય છોકરી હતી. જીવનમાં આવી પડતી મોટી-મોટી ઐતિહાસિક ગણાય એવી મુસીબતો પણ તેને જીવનના ખરા પ્રયોજનની આડે ક્ષણભર માટે નડી જતી નાની-મોટી મુશ્કેલી જેવી જ લાગતી હતી! પાનખરના એ દિવસોમાં જેકેટ, ઝાલરવાળું બ્લાઉઝ અને પાતળા સ્કર્ટ જેવાં સાદાં કપડાંમાં એકદમ બેફિકર દેખાતી ક્લોનોવ્સ્કા, અંદરથી પૂરતી ચબરાક, કાર્યક્ષમ અને હોશિયાર હતી! એ સાથે પોતે હાડોહાડ પોલિશ સમાજવાદી પણ હતી. ભવિષ્યમાં પોતાના આ ચેક-જર્મન પ્રેમીને એસએસના સકંજામાંથી છોડાવવા માટે જર્મન ઉચ્ચાધિકારીઓ સાથે વાટાઘાટો કરવા જેવું કામ પણ એ પાર પાડવાની હતી. પરંતુ હમણાં તો ઓસ્કરે તેને થોડું સરળ એવું એક કામ સોંપ્યું હતું.